Il-Fondazzjoni Daphne Caruana Galizia appellat lil Prim Ministru Robert Abela biex jinvolvi lilha u organizzazzjonijiet oħra fil-diskussjonijiet li jmissu fuq il-midja ħielsa. il-familja fakkret il-memorja tal-ġurnalista li nqatlet erba' snin ilu fil-Bidnija. Hi qalet li l-inkjesta pubblika offriet ċans ieħor għall-pajjiż biex jikseb lura r-reputazzjoni li tilef meta nqatlet b'mod kiefer il-ġurnalista. F'Lulju: Inkjesta pubblika: L-Istat responsabbli għall-assassinju ta' Daphne Hi fakkret li l-inkjesta rrakkomandiet li l-istituzzjonijiet Maltin jaħdmu flimkien biex jippreservaw il-proċess demokratiku tal-pajjiż biex joħolqu ambjent ta' paċi u integrità. "Ix-xogħol li jrid isir biex il-pajjiż joħloq ambjent li jiżgura midja ħielsa biex imexxi bidla kulturali u politika, għandu jsir minn kumitat indipendenti ta' esperti Maltin u barranin," pproponiet l-Fondazzjoni. Hi kompliet tgħid li dan il-kumitat għandu jkollu proposti li jirriflettu l-ambizzjoni tal-pajjiż li jsir wieħed li jagħti importanza lill-midja ħielsa. "Dan il-kumitat għandu jkun ta' integrità u jkun totalment indipendenti mill-Gvern u l-membri tiegħu għandhom ikollhom ċertu esperjenza fuq l-irwol tal-midja fid-demokrazija jew esperenzja fir-riforma kostituzzjonali," kompliet tgħid il-Fondazzjoni. Hi wisset ukoll li l-ġlieda għall-ġustizzja għandha tkompli mal-ġlieda kontra l-korruzzjoni u l-ħasil ta' flus li huma żewġ theddidiet kbar għal Malta. Għaldaqstant, hi qalet li hemm bżonn urġenti li dawk li kienu responsabbli għall-korruzzjoni li wassal għall-qtil ta' Daphne jkunu prosekuti. "Snin ta' abbuż wassal għall-assassinju ta' Daphne u dan kien sintomu tal-kultura ta' impunità li qed jaffetwa lil ġurnalisti oħra. Il-familja ta' Daphne qed tistenna lil Prim Ministru biex jaħtar dan il-kumitat indipendenti u jimplimenta l-proposti li joħorġu bihom" ikkonkludiet il-Fondazzjoni. Bżonn għall-konklużjonijiet trasparenti u kredibbli – L-ambaxxata Amerikana L-ambaxxata tal-Istati Unit qalet fi stqarrija li l-Gvern Malti għandu jaħdem għall-konklużjonijiet trasparenti u kredibbli fl-investigazzjonijiet fil-qtil ta' Caruana Galizia. "L-Istati Uniti tappoġġja bil-qawwa l-istat tad-dritt u r-rwol vitali ta' ġurnaliżmu ħieles u indipendenti madwar id-dinja. Aħna nikkundannaw lil dawk li jużaw il-vjolenza biex isikktu vuċijiet li ma jaqblux," saħqet l-ambaxxata. Huma komplew jgħidu li proċessi ġudizzjarji b'saħħithom huma essenzjali biex tintlaħaq konklużjoni ġusta għal dan il-każ u jserraħ moħħ il-ġurnalisti Maltin. "Erba' snin wara l-mewt tagħha, il-wirt ta' Daphne Caruana Galizia jibqa' jgħix fil-midja Maltija u l-organizzazzjonijiet tas-soċjetà ċivili, li bla heda jiskrutinjaw l-awtoritajiet, jeżerċitaw l-irwol tagħhom bħala gwardjani tad-demokrazija u l-istat tad-dritt," ikkonkludiet l-ambaxxata. .td_uid_3_616a85eb32a4b_rand.td-a-rec-img{text-align:left}.td_uid_3_616a85eb32a4b_rand.td-a-rec-img img{margin:0 auto 0 0}